b"\n_START_ARTICLE_\nEscorxador municipal de Matar\xc3\xb3\n_START_SECTION_\nDescripci\xc3\xb3\n_START_PARAGRAPH_\nEl complex de l'escorxador est\xc3\xa0 format per un conjunt d'edificis dins un recinte tancat per un mur i tanques de ferro forjat, amb una superf\xc3\xadcie propera als 15.000 metres quadrats. L'edifici principal el formen tres naus de planta baixa i tipologia basilical connectades entre si per uns passos coberts (abans amb les guies de transport del bestiar).  _NEWLINE_La coberta, amb les teules vidriades de colors, \xc3\xa9s a dues aig\xc3\xbces amb la part central m\xc3\xa9s al\xc3\xa7ada permetent l'entrada de llum zenital i la ventilaci\xc3\xb3. A l'interior les parets estaven protegides amb un arrambador de cer\xc3\xa0mica vidriada utilitzada tamb\xc3\xa9 com a ornament en les finestres. A l'exterior l'estructura es reflecteix a les fa\xc3\xa7anes amb unes pilastres i arcs d'obra vista amb finestres de vitralls de colors (groc i rosat)._NEWLINE_El conjunt del recinte es completa amb altres edificis auxiliars disposats al voltant de les naus principals: l'edifici de la triperia, els corrals, la porteria i el dip\xc3\xb2sit elevat d'aigua (de planta octogonal i decorat amb cer\xc3\xa0mica vidriada de colors). Tot el conjunt constitueix un interessant exemple de complex industrial modernista.\n_START_SECTION_\nHist\xc3\xb2ria\n_START_PARAGRAPH_\nL'escorxador municipal de Matar\xc3\xb3 es va inaugurar l'any 1915 sota l'alcaldia d'Emili Ara\xc3\xb1\xc3\xb3. El 1907 l'ajuntament havia creat una comissi\xc3\xb3 especial per a la construcci\xc3\xb3 d'un nou escorxador municipal per substituir a l'existent en el mercat de la pla\xc3\xa7a Gran. El 1908 va comprar uns terrenys als afores de la ciutat, a prop de la Riera de Sant Sim\xc3\xb3, al carrer de Puerto Rico (actualment carrer Prat de la Riba). La comissi\xc3\xb3 va encarregar el projecte 1909 a Melcior de Palau i Sim\xc3\xb3n, suposant l'obra m\xc3\xa9s important de l'arquitecte i el primer escorxador d'aquest estil adequat a les normes d'higiene i de capacitat._NEWLINE_L'escorxador va prestar servei a la ciutat fins a l'any 1986 per no reunir les condicions t\xc3\xa8cnico-sanit\xc3\xa0ries m\xc3\xadnimes (el 1976 s'havia aprovat la Ley Sanitaria, una normativa per a la modernitzaci\xc3\xb3 dels escorxadors).\n_START_SECTION_\n\xc3\x9as actual\n_START_PARAGRAPH_\nEl conjunt va ser declarat B\xc3\xa9 Cultural d'Inter\xc3\xa8s Local (BCIL) l'any 1996, i tres anys m\xc3\xa9s tard es va incloure en el Pla Especial de Patrimoni Arquitect\xc3\xb2nic de la ciutat, moment a partir del qual s'adequaren les naus principals per allotjar el servei de manteniment i els serveis municipals._NEWLINE_El 2007 l'edifici que acollia la triperia esdevingu\xc3\xa9 l'Escola Bressol Els Menuts. I l'abril del 2008 s'inaugur\xc3\xa0 dins el recinte, en l'espai que havien ocupat corrals, el nou edifici de la colla castellera Capgrossos de Matar\xc3\xb3._NEWLINE_Entre el 2010 i el 2013 es va dur a terme la rehabilitaci\xc3\xb3 del conjunt principal format per les tres naus de l'antic escorxador per donar-li un nou \xc3\xbas com a biblioteca p\xc3\xbablica. El projecte va ser executat per l'arquitecta municipal Dolors Periel. Es van adaptar les tres naus de matan\xc3\xa7a per a \xc3\xbas com a biblioteca p\xc3\xbablica. Les naus van ser reparades i emfasitzades, enderrocant els cossos adossats a la part posterior de cadascuna i el cos adossat a la part anterior de la nau central (antiga c\xc3\xa0mera de carn). Les construccions enderrocades van ser substitu\xc3\xafdes per nous volums moderns, amb coberta plana i lluernes longitudinals que segueixen el mateix eix que els de les naus principals. Les fa\xc3\xa7anes dels nous elements s\xc3\xb3n vidriades, amb lames de pedra horitzontals per protegir l'interior del sol. El volum ubicat a la part anterior de la nau central, amb la qual es relaciona a trav\xc3\xa9s d'un pati soterrat, fa les funcions d'acc\xc3\xa9s a la nova biblioteca. A l'interior, per remarcar el valor de l'espai, les tres naus no tenen cap mena de compartimentaci\xc3\xb3. a la nau central \xc3\xa9s destacable la construcci\xc3\xb3 d'un altell format per dos rectangles a\xc3\xafllats de la resta d'elements de l'edifici, que recorren la nau longitudinalment, enlla\xc3\xa7ats per dues passeres. Aquest nou element permet una visi\xc3\xb3 espacial in\xc3\xa8dita de l'interior de la nau. S'han mantingut els passadissos de comunicaci\xc3\xb3 entre les naus, modernitzant-los amb tancaments vidriats i a l'actual sala d'actes (nau de matan\xc3\xa7a de bestiar bov\xc3\xad) s'ha mantingut part de les guies que es feien servir per al transport del bestiar. En total, el nou equipament t\xc3\xa9 una superf\xc3\xadcie de m\xc3\xa9s de 2.000m\xc2\xb2. _NEWLINE_El 3 de febrer de l'any 2013 el conjunt va obrir les portes com a biblioteca Antoni Comas."